CELEX: 62009FN0046
Language: sl
Date: 2009-10-05 00:00:00
Title: Zadeva F-46/09: Tožba, vložena 5. oktobra 2009 – V proti Evropskemu parlamentu

16.1.2010   
            
            
               SL
            
            
               Uradni list Evropske unije
            
            
               C 11/40
            
         Tožba, vložena 5. oktobra 2009 – V proti Evropskemu parlamentu
   (Zadeva F-46/09)
   2010/C 11/76
   Jezik postopka: francoščina
   
      Stranki
   
   
      Tožeča stranka: V (Bruselj, Belgija) (zastopnik: É. Boigelot, odvetnik)
   
      Tožena stranka: Evropski parlament
   
      Predmet in opis spora
   
   Prvič, predlog za razglasitev ničnosti zdravniškega mnenja o fizični nezmožnosti z dne 18. decembra 2008 in drugič, predlog za razglasitev ničnosti odločbe z dne 19. decembra 2008 o umiku predhodne ponudbe za zaposlitev tožeči stranki.
   
      Predlogi tožeče stranke
   
   
               —
            
            
               Razglasi naj se ničnost odločbe direktorja za kadrovske zadeve z dne 19. decembra 2008, ki je zaradi nezmožnosti za delo umaknil ponudbo z dne 10. decembra 2008 za zaposlitev tožeče stranke kot pogodbenega uslužbenca v Generalnem sekretariatu;
            
         
               —
            
            
               razglasi naj se ničnost zdravniškega mnenja uradnega zdravnika Parlamenta o fizični nezmožnosti z dne 18. decembra 2008 v delu, v katerem ta sklepa o nezmožnosti tožeče stranke, ne da bi pri njej sploh opravil klinični pregled, in z opiranjem zgolj na odločbo o nezmožnosti, ki jo je leta 2006 izdal uradni zdravnik Evropske komisije in jo je pozneje nepravilno potrdila zdravniška komisija zaradi predloga tožeče stranke za razglasitev ničnosti navedene odločbe Komisije – ti odločbi se že izpodbijata pred Sodiščem za uslužbence v še nedokončani zadevi F-33-08;
               na podlagi teh razglasitev ničnosti naj se opravi pravi zdravniški pregled pred zaposlitvijo pri Parlamentu, ki naj bo nediskriminatoren in naj se ponovno sprosti delovno mesto v generalnem direktoratu za komuniciranje Evropskega parlamenta;
            
         
               —
            
            
               tožeči stranki naj se prizna odškodnina za materialno in nematerialno škodo, ki jo ta ex aequo et bono ocenjuje na 70 000 EUR (povečana za zamudne obresti po obrestni meri Evropske centralne banke za njene operacije glavnega refinanciranja, zvišani za dve odstotni točki, ki tečejo od 18. decembra 2008) z možnostjo povečanja ali zmanjšanja med postopkom;
            
         
               —
            
            
               toženi stranki naj se naloži plačilo stroškov.